አቶ ሀዲስ ደስታ ታደሰ የቢልና ሜሊንዳ ጌትስ ፋውንዴሽን የኢትዮጵያና የአፍሪካ ኅብረት ዳይሬክተር በመሆን በቀጣናው ፋውንዴሽኑ አጋርነቱን እንዲያስፋፋ፣ በኢትዮጵያም በግብርናው መስክ፣ በጤና፣ በፋይናንስ፣ በውኃና ሳኒቴሽን፣ በተመጣጠነ ሥነ ምግብ፣ በድንገተኛ ዕርዳታ መስክ ኢንቨስት ከማድረግ ባሻገር የዲፕሎማሲ ግንኙነቶችን በመፍጠር ከአፍሪካ ኅብረት፣ ከአውሮፓ ኅብረት፣ ከሌሎች ቁልፍ ባለድርሻዎች፣ ከመንግሥታት፣ ከግሉ ዘርፍ፣ መንግሥታዊ ካልሆኑ ድርጅቶችና ከመሳሰሉት ጋር ፋውንዴሽኑ ያሉትን ግንኙነቶች ይመራሉ፡፡ እ.ኤ.አ. ከ2007 ጀምሮ ፋውንዴሽኑን ተቀላቅለው በመሥራት ላይ የሚገኙት አቶ ሀዲስ፣ ከመንግሥት ጋር የሚደረጉ ግንኙነቶችን ከሲያትል ከተማ በመሆን ጭምር ሲመሩ ቆይተዋል፡፡ እ.ኤ.አ. በ2012 ወደ ኢትዮጵያ በመምጣትም የቢልና ሜሊንዳ ጌትስ ፋውንዴሽን የኢትዮጵያ ጽሕፈት ቤትን መሥርተዋል፡፡ የጌትስ ፋውንዴሽንን ከመቀላቀላቸው በፊት በሲያትል የዋሽንግተን ከንቲባ ለነበሩት ግሬግ ኒክለስ ከፍተኛ የፖሊሲ ጉዳዮች አማካሪ በመሆን፣ ከንቲባውንና ካቢኔያቸውን ከተማ ነክ በሆኑ ፖሊሲዎች፣ በኅብረተሰብ ጤና፣ በቤቶችና በሲቪል መብቶች ሲማክሩ ቆይተዋል፡፡ በአሜሪካ የሚኖሩ የሌሎች አገሮች ዜጎችንና ስደተኞችን ጉዳይ የሚመለከተውን ክፍል በመምራት እነዚህን ማኅበሰረቦች ለመደገፍ የሚረዱ አዳዲስ አሠራሮችን አስተግብረዋል፡፡ በትልውድ ኢትዮጵያዊ በዜግነት አሜሪካዊ የሆኑት አቶ ሀዲስ፣ ከ25 ዓመታት በላይ በአሜሪካ በመኖርና በማገልገል ሰፊ ልምድ አካብተዋል፡፡ በፐብሊክ አድሚኒስትሬሽን የማስተርስ ዲግሪያቸውን ከዩኒቨርሲቲ ኦፍ ዋሺንግተን ተቀብለዋል፡፡ በበርካታ ተቋማት ውስጥ በቦርድ አመራርነት ያገለገሉት አቶ ሀዲስ፣ የጀርመን ማርሻል ፈንድ የተባለውንና ለአሜሪካና ለአውሮፓ ኅብረት የሚውለውን ፌሎሺፕ ጨምሮ በሌሎችም በርካታ መድረኮች ተሳትፈዋል፡፡ ባለፈው ሳምንት አጋማሽ ፋውንዴሽኑ ዓለም አቀፍ ሪፖርት ማውጣቱን ተንተርሶ፣ ሁለቱ የዓለም ቢሊየነሮችና ለጋሾች በኢትዮጵያና በተቀረውም ዓለም ስለሚከናውኗቸው ልማት አገዝ ድጋፎችና ሌሎችም ጉዳዮች ብርሃኑ ፈቃደ ከአቶ ሀዲስ ታደሰ ጋር ያደረገው ቆይታ እንደሚከተለው ተጠናቅሯል፡፡
